CELEX: 52017JC0007
Language: sl
Date: 2017-02-15
Title: Skupni predlog SKLEP SVETA o stališču, ki ga Unija zavzame v okviru Pridružitvenega sveta, ustanovljenega z Evro-mediteranskim sporazumom o pridružitvi med Evropsko skupnostjo in njenimi državami članicami na eni strani ter Ljudsko demokratično republiko Alžirijo na drugi strani, v zvezi s sprejetjem prednostnih nalog partnerstva EU-Alžirija

EVROPSKA KOMISIJA
            Bruselj, 15.2.2017
            JOIN(2017) 7 final
            2017/0031(NLE)
            Skupni predlog
            SKLEP SVETA
            o stališču, ki ga Unija zavzame v okviru Pridružitvenega sveta, ustanovljenega z Evro-mediteranskim sporazumom o pridružitvi med Evropsko skupnostjo in njenimi državami članicami na eni strani ter Ljudsko demokratično republiko Alžirijo na drugi strani, v zvezi s sprejetjem prednostnih nalog partnerstva EU-Alžirija
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               Prenovljena evropska sosedska politika
                  1
               , sprejeta novembra 2015, določa nov okvir za opredelitev dvostranskih odnosov s partnerji. Ti bi morali biti vključeni v „prednostne naloge partnerstva“, ki so ključna referenčna točka s partnerskimi državami glede sprejetja omejenega sklopa ciljnih prednostnih nalog v prihodnjih letih. 
            
            
               Posvetovanja z Ljudsko demokratično republiko Alžirijo (Alžirija) so se začela aprila 2016, ko je bila alžirskim organom poslana predhodna različica besedila, tj. pred obiskom komisarja Johannesa Hahna 11. maja 2016 v Alžiru. Ta pristop je skladen z novo globalno strategijo za zunanjo in varnostno politiko Evropske unije
                  2
               , ki jo je junija 2016 predstavila visoka predstavnica, v skladu s katero je celotni niz orodij EU uporabljen na najučinkovitejši način, ki je možen za povečanje učinka in vidljivosti podpore Unije. 
            
            
               EU in Alžirija sta se dogovorili, da je dokument z naslovom „Prednostne naloge partnerstva“ prvi referenčni okvir za prenovljeno evropsko sosedsko politiko, ki bo omogočil okrepitev njunega sodelovanja. Ta dokument bo hkrati uporabno referenčno merilo, ki ga bo treba upoštevati pri načrtovanju pomoči EU.
            
            
               „Prednostne naloge partnerstva“ odražajo skupne interese in se osredotočajo na tista področja, kjer prinaša sodelovanje med EU in Alžirijo obojestranske koristi. Spoštovanje demokratičnih načel in temeljnih človekovih pravic je bistven element odnosov med EU in Alžirijo. Da bi dosegli skupni cilj vzpostavitve skupnega območja miru, blaginje in stabilnosti, je potrebno sodelovanje, zlasti prek skupne odgovornosti in diferenciacije, ter spremljanje ključne vloge Alžirije v regiji. 
            
            
               Ob reševanju največjih izzivov bosta EU in Alžirija še naprej zasledovali glavne cilje svojega dolgoročnega partnerstva, tj. prizadevali si bosta za trajno stabilnost na nacionalni in regionalni ravni ter podpirali gospodarsko rast prek močnih javnih institucij ter diverzifikacije in konkurenčnosti alžirskega gospodarstva, pri čemer bosta izkoristili možnosti, ki jih ponujata zasebni sektor in alžirska civilna družba. Glavne politične prednostne naloge v odnosih med EU in Alžirijo v prihodnjih letih so:
            
            
               (1)politični dialog, upravljanje, pravna država in spodbujanje temeljnih pravic,
            
            
               (2)sodelovanje, vključujoč družbeno-gospodarski razvoj, trgovina in dostop na enotni evropski trg,
            
            
               (3)energetsko partnerstvo, okolje in trajnostni razvoj,
            
            
               (4)strateški in varnostni dialog (vključno o regionalnih vprašanjih in boju proti terorizmu),
            
            
               (5)človeška razsežnost, migracije in mobilnost.
            
            
               •Skladnost z veljavnimi predpisi s področja zadevne politike
            
            
               
                  Prednostne naloge partnerstva EU-Alžirija so prvi dvostranski okvir, sprejet v okviru nove evropske sosedske politike, in so skladne s prednostnimi nalogami in podrobnostmi, določenimi s to politiko, in sicer stabilizacijo sosedstva v političnem, gospodarskem in varnostnem smislu. Prav tako so skladni s pridružitvenim sporazumom EU-Alžirija, ki je začel veljati leta 2005
                     3
                  .
               
            
            
               •Skladnost z drugimi politikami Unije
            
            
               
                  Prednostne naloge partnerstva EU-Alžirija odražajo dolgotrajno zavezanost EU svojim sredozemskim partnerjem, hkrati pa so popolnoma skladne s pozivom globalne strategije EU za celovit pristop k reševanju kriz, ki obsega humanitarno, razvojno, migracijsko, trgovinsko, naložbeno, infrastrukturno, izobraževalno, zdravstveno in raziskovalno politiko. V dokumentih se med drugim upoštevajo spodbujanje človekovih pravic in dobro upravljanje, zunanja razsežnost migracijskih politik EU, večji poudarek na mednarodnem sodelovanju za boj proti terorizmu in nasilnem ekstremizmu ter možnosti, ki jih nudi trgovina za ustvarjanje pravične rasti in primernih delovnih mest.
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
         
         
            
               
                  To predlog sklepa Sveta o stališču Unije v okviru Pridružitvenega sveta, ustanovljenega z Evro-mediteranskim sporazumom o pridružitvi med Evropsko skupnostjo in njenimi državami članicami na eni strani ter Ljudsko demokratično republiko Alžirijo na drugi strani, v zvezi s sprejetjem prednostnih nalog partnerstva temelji na členu 218(9) Pogodbe o delovanju Evropske unije (PDEU).
               
               
                  Uporaba člena 218(9) PDEU bo zagotovila, da bodo prednostne naloge partnerstva lahko dale usmeritev za pomoč Unije, ki je predvidena v okviru evropskega instrumenta sosedstva. Prednostne naloge partnerstva naj bi bile sprejete na srečanju Pridružitvenega sveta EU-Alžirija na začetku leta 2017, potem ko bo Svet na podlagi člena 218(9) PDEU sprejel stališče EU za Pridružitveni svet.
               
            
            
               •Subsidiarnost (za neizključno pristojnost) 
            
            
               
                  Ker prednostne naloge partnerstva zadevajo odnose med EU in Alžirijo, jih ne morejo sprejeti države članice na nacionalni ravni.
               
            
            
               •Sorazmernost
            
            
               
                  Preden Pridružitveni svet sprejme prednostne naloge partnerstva, mora Svet sprejeti stališče v skladu s členom 218(9) PDEU.
               
            
            
               •Izbira instrumenta
            
            
               
                  Svet je v svojih sklepih o pregledu evropske sosedske politike z dne 14. decembra 2015
                     4
                   potrdil, da namerava leta 2016 začeti novo fazo razprav s partnerji, na podlagi katere bi se lahko po potrebi oblikovale nove prednostne naloge partnerstva, katerih poudarek bi bil na dogovorjenih prednostnih nalogah in interesih.
               
               
                  Za uresničitev takega sodelovanja so najprimernejši instrument politične zaveze; nov zavezujoč mednarodni sporazum z Alžirijo bi pomenil nesorazmerno postopkovno breme glede na časovni okvir prednostnih nalog partnerstva. Poleg tega enostaven memorandum o soglasju ne bi zagotavljal zadostne vsebinske podlage za večletno načrtovanje pomoči, ki jo določajo „akcijski načrti ali drugi enakovredni skupno dogovorjeni dokumenti“ iz člena 3(2) uredbe o vzpostavitvi evropskega instrumenta sosedstva
                     5
                  . 
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Naknadne ocene/preverjanja ustreznosti obstoječe zakonodaje
            
            
               
                  Ni relevantno.
               
            
            
               •Posvetovanja z zainteresiranimi stranmi
            
            
               
                  Besedilo tega dokumenta je bilo pripravljeno po posvetovanjih z ustreznimi službami Komisije in predstavniki držav članic v delovni skupini Sveta za Magreb in Mašrek ter razpravah z alžirskimi službami. 
               
               
                  Posvetovanje s civilno družbo je potekalo od januarja 2016 v Bruslju. Iz prejetih prispevkov je zlasti razvidno, da je treba zagotoviti spoštovanje temeljnih človekovih pravic, se hkrati boriti proti nasilnemu ekstremizmu ter ohraniti visoko stopnjo zavezanosti k spodbujanju pravic žensk ter spodbujanju mednarodnih in lokalnih nevladnih organizacij v državi in njihovi zaščiti pred neprimernimi pritiski. Vse te točke so se upoštevale v priloženih besedilih. 
               
               
                  Ta posvetovanja so potekala v skladu z usmeritvami iz prenovljene evropske sosedske politike.
               
            
            
               •Zbiranje in uporaba izvedenskih mnenj
            
            
               
                  Vse ustrezno tematsko strokovno znanje je bilo na voljo interno, in sicer na sedežu ali v delegaciji EU.
               
            
            
               •Ocena učinka
            
            
               
                  Ni relevantno.
               
            
         
         
            
               •Ustreznost in poenostavitev ureditve
            
            
               
                  Ni relevantno.
               
            
            
               •Temeljne pravice
            
            
               
                  Ni vpliva na temeljne pravice v državah članicah Evropske unije. 
               
               
                  Učinki na temeljne pravice v Alžiriji bi morali biti pozitivni, saj zaveze, ki jih je sprejela alžirska vlada in ki so določene v prednostnih nalogah partnerstva, med drugim vključujejo priznavanje in spoštovanje splošnih vrednot in mednarodnih zavez v zvezi z načelom pravne države in spoštovanjem temeljnih pravic kot tudi izvajanje novih določb ustave, ki je bila sprejeta februarja 2016, zlasti na področju upravljanja, participativne demokracije, spodbujanja in varstva temeljnih pravic, vključno s pravicami delavcev, krepitve vloge žensk v družbi, decentralizacije, krepitve pravosodnega sistema, vključno s kazenskimi zavodi, in krepitve vloge civilne družbe.
               
            
            
               4.PRORAČUNSKE POSLEDICE
            
            
               
                  Ni dodatnih proračunskih posledic razen tistih, ki so predvidene v prejšnjih mednarodnih zavezah EU. Kakršne koli dodatne proračunske posledice bodo opredeljene v posebnih predlogih, na primer predvidenem enotnem okviru podpore Evropskega instrumenta sosedstva za obdobje 2018–2020.
               
            
            
               5.DRUGI ELEMENTI
            
            
               •Načrti za izvedbo ter ureditev spremljanja, ocenjevanja in poročanja
            
            
               
                  Izvajanje prednostnih nalog partnerstva EU-Alžirija bo potekalo s pomočjo mehanizma za usklajevanje; v okviru ustreznih služb bodo opredeljene informacijske točke za redno pregledovanje in spremljanje njihovega izvajanja, da bi zagotovili skupno odgovornost, preglednost in vzajemno koristno izvajanje. Srečanja v zvezi z dvostranskim sodelovanjem med EU in Alžirijo v skladu z obstoječim pridružitvenim sporazumom bodo prispevala k spremljanju, tudi na ravni sektorja.
               
            
            
               6. REFERENČNI DOKUMENTI
            
            
               (a)Skupno sporočilo Evropskemu parlamentu, Svetu, Evropskemu ekonomsko-socialnemu odboru in Odboru regij z naslovom Pregled evropske sosedske politike [JOIN(2015) 50 final].
            
            
               (b)Evro-mediteranski sporazum o pridružitvi med Evropsko skupnostjo in njenimi državami članicami na eni strani ter Ljudsko demokratično republiko Alžirijo na drugi strani (UL L 265, 10.10.2005).
            
            
               (c)Sklepi Sveta o pregledu evropske sosedske politike z dne 14. decembra 2015.
            
            
               (d)Uredba (EU) št. 232/2014 Evropskega parlamenta in Sveta z dne 11. marca 2014 o vzpostavitvi evropskega instrumenta sosedstva (UL L77, 15.3.2014, str. 27).
            
            
               (e)Skupno sporočilo Evropskemu parlamentu, Svetu, Evropskemu ekonomsko-socialnemu odboru in Odboru regij z naslovom Pregled evropske sosedske politike [JOIN(2015) 50 final]; skupni povzetek arabskih držav o evropski sosedski politiki je bil predstavljen 24. junija 2015 v Bejrutu na ministrski konferenci o pregledu evropske sosedske politike.
            
            
               2017/0031 (NLE)
            
            
               Skupni predlog
            
            
               SKLEP SVETA
            
            
               o stališču, ki ga Unija zavzame v okviru Pridružitvenega sveta, ustanovljenega z Evro-mediteranskim sporazumom o pridružitvi med Evropsko skupnostjo in njenimi državami članicami na eni strani ter Ljudsko demokratično republiko Alžirijo na drugi strani, v zvezi s sprejetjem prednostnih nalog partnerstva EU-Alžirija
            
         
         
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 217 Pogodbe, v povezavi s členom 218(9) Pogodbe,
            
            
               ob upoštevanju skupnega predloga Visokega predstavnika Unije za zunanje zadeve in varnostno politiko ter Evropske komisije,
            
            
               ob upoštevanju naslednjega:
            
            
               (1)Evro-mediteranski sporazum o pridružitvi med Evropsko skupnostjo in njenimi državami članicami na eni strani ter Ljudsko demokratično republiko Alžirijo na drugi strani je bil podpisan 22. aprila 2002, veljati pa je začel 1. septembra 2005
                  6
               .
            
            
               (2)Svet je v sklepih z dne 14. decembra 2015 pozdravil skupno sporočilo visoke predstavnice Unije za zunanje zadeve in varnostno politiko ter Evropske komisije z dne 18. novembra 2015 o pregledu evropske sosedske politike
                  7
               . Svet je zlasti potrdil, da namerava leta 2016 začeti novo fazo razprav s partnerji, na podlagi katere bi se lahko po potrebi oblikovale nove prednostne naloge partnerstva, katerih poudarek bi bil na dogovorjenih prednostnih nalogah in interesih.
            
            
               (3)Za uresničitev skupnega cilja EU in Alžirije glede vzpostavitve skupnega območja miru, stabilnosti in blaginje je potrebno sodelovanje, zlasti prek skupne odgovornosti in diferenciacije, ter spremljanje ključne vloge Jordanije v regiji. 
            
            
               (4)Ob reševanju največjih izzivov EU in Alžirija še naprej zasledujeta glavne cilje svojega dolgoročnega partnerstva in si prizadevata za stabilnost države in regije ter trajnostno gospodarsko rast prek močnih javnih institucij ter diverzifikacije in konkurenčnosti alžirskega gospodarstva –
            
            
               SPREJEL NASLEDNJI SKLEP:
            
            
               Člen 1
            
            
               Stališče, ki ga Unija zavzame v okviru Pridružitvenega sveta, ustanovljenega z Evro-mediteranskim sporazumom o pridružitvi med Evropsko skupnostjo in njenimi državami članicami na eni strani ter Ljudsko demokratično republiko Alžirijo na drugi strani, v zvezi s sprejetjem prednostnih nalog partnerstva EU-Alžirija, temelji na besedilu, priloženem temu sklepu.
            
            
               Člen 2
            
            
               Ta sklep začne veljati na dan sprejetja.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  Sklepi Sveta o pregledu evropske sosedske politike z dne 14. decembra 2015; sporočilo Sveta za javnost št. 926/15. 
               
               
                  
                     (2)
                  „Skupna vizija, enotno ukrepanje: močnejša Evropa. Globalna strategija za zunanjo in varnostno politiko Evropske unije“.
               
               
                  
                     (3)
                  Evro-mediteranski sporazum o pridružitvi med Evropsko skupnostjo in njenimi državami članicami na eni strani ter Ljudsko demokratično republiko Alžirijo na drugi strani (UL L 265, 10.10.2005).
               
               
                  
                     (4)
                  Sklepi Sveta o pregledu evropske sosedske politike z dne 14. decembra 2015; sporočilo Sveta za javnost št. 926/15.
               
               
                  
                     (5)
                  Uredba (EU) št. 232/2014 Evropskega parlamenta in Sveta z dne 11. marca 2014 o vzpostavitvi evropskega instrumenta sosedstva (UL L 77, 15.3.2014, str. 27).
               
               
                  
                     (6)
                  Evro-mediteranski sporazum o pridružitvi med Evropsko skupnostjo in njenimi državami članicami na eni strani ter Ljudsko demokratično republiko Alžirijo na drugi strani (UL L 265, 10.10.2005).
               
               
                  
                     (7)
                  Skupno sporočilo Evropskemu parlamentu, Svetu, Evropskemu ekonomsko-socialnemu odboru in Odboru regij z naslovom Pregled evropske sosedske politike [JOIN(2015) 50 final].
               
            
      
    ---documentbreak--- 
      
         
               EVROPSKA KOMISIJA
            Bruselj, 15.2.2017
            JOIN(2017) 7 final
            PRILOGA
            k
            skupnemu predloguSKLEPA SVETA
            o stališču, ki ga Unija zavzame v okviru Pridružitvenega sveta, ustanovljenega z  Evro-mediteranskim sporazumom o pridružitvi med Evropsko skupnostjo in njenimi državami članicami na eni strani ter Ljudsko demokratično republiko Alžirijo na drugi strani, v zvezi s sprejetjem prednostnih nalog partnerstva EU-Alžirija
            
               
         
         
            
               SKLEP št. 01/2017 10. PRIDRUŽITVENEGA SVETA EU-ALŽIRIJA z dne ... 2017
            
            
            
               o prednostnih nalogah partnerstva EU-Alžirija 
            
            
            
               PRIDRUŽITVENI SVET EU-ALŽIRIJA JE –
            
            
            
               ob upoštevanju Evro-mediteranskega sporazuma o pridružitvi med Evropsko skupnostjo in njenimi državami članicami na eni strani ter Ljudsko demokratično republiko Alžirijo na drugi strani,
            
            
            
               ob upoštevanju naslednjega:
            
            
               (1)
                     Evro-mediteranski sporazum o pridružitvi med Evropsko skupnostjo in njenimi državami članicami na eni strani ter Ljudsko demokratično republiko Alžirijo na drugi strani je bil podpisan 22. aprila 2002, veljati pa je začel 1. septembra 2005.
            
            
               (2)
                     Pridružitveni svet je na podlagi člena 94 Evro-mediteranskega sporazuma pooblaščen za sprejemanje ustreznih odločitev za namene doseganja ciljev Sporazuma.
            
            
               (3)
                     V skladu z določbami člena 104 Evro-mediteranskega sporazuma pogodbenici sprejmeta vse splošne in posebne ukrepe, potrebne za izpolnjevanje svojih obveznosti iz Sporazuma, ter poskrbita za doseganje ciljev iz Sporazuma.
            
            
               (4)
                     Na podlagi pregleda evropske sosedske politike leta 2016 je bila predlagana nova faza sodelovanja s partnerji, ki omogoča večjo odgovornost obeh strani. 
            
            
               (5)
                     EU in Alžirija sta se dogovorili, da bosta za utrditev svojega partnerstva sprejeli vrsto prednostnih nalog za obdobje 2017–2020, da bi podprli in okrepili odpornost in stabilnost Alžirije.
            
            
               (6) 
                     Pogodbenici Evro-mediteranskega sporazuma sta se dogovorili o besedilu prednostnih nalog partnerstva EU-Alžirija, ki bodo podpirale izvajanje Evro-mediteranskega sporazuma z osredotočenostjo na sodelovanje v zvezi s prednostnimi skupnimi interesi, ki so bili skupaj opredeljeni –
            
            
            
               SPREJEL NASLEDNJI SKLEP:
            
            
               Člen 1
            
            
               Pridružitveni svet priporoča, da pogodbenici izvajata prednostne naloge partnerstva EU-Alžirija, kot so določene v Prilogi.
            
         
         
            
               Člen 2
            
            
               Ta sklep začne veljati na dan sprejetja.
            
            
            
               V xx, [dan, februarja/marca 2017].
            
            
            
               Za Pridružitveni svet EU-Alžirija
            
            
            
               Predsednik
            
            
               ***
            
            
            
               PRILOGA 
            
            
               Prednostne naloge partnerstva EU-Alžirija
            
            
               
            
               Skupne prednostne naloge partnerstva med 
            
            
               Ljudsko demokratično republiko Alžirijo (v nadaljnjem besedilu: Alžirija) 
            
            
               in Evropsko unijo (v nadaljnjem besedilu: EU) 
            
            
               v okviru prenovljene evropske sosedske politike
            
            
            
               
                  Splošni okvir sodelovanja med EU in Alžirijo je določen v Pridružitvenem sporazumu, ki je bil podpisan leta 2002 in je začel veljati leta 2005, določa pa vsa področja sodelovanja med pogodbenicama. Brez poseganja v ta področja sodelovanja ta dokument določa prednostne naloge partnerstva, kakor sta jih skupaj opredelili Alžirija in EU v okviru evropske sosedske politike za obdobje 2016–2020.
               
            
            
               V duhu vodilnih načel prenovljene evropske sosedske politike in v luči političnih prednostnih nalog obeh pogodbenic se Alžirija in Evropska unija zavezujeta, da bosta oživili dialog, se dogovorili o glavnih vidikih njunih odnosov, natančneje določili svoje cilje in skupne interese ter opredelili glavna področja njunega sodelovanja. Prednostne naloge partnerstva, ki so spodaj podrobno navedene, določajo glavna področja za okrepljen dialog ter čim bolj konkretno upravno in institucionalno sodelovanje med EU in Alžirijo na podlagi njunih izkušenj in strokovnega znanja ter ob spoštovanju posebnosti in neodvisnosti obeh pogodbenic. 
            
         
         
            
               Alžirija in EU si želita razviti celovito in večplastno partnerstvo za soočanje s skupnimi razvojnimi in varnostnimi izzivi. Pogodbenici izražata tudi skupno pripravljenost, da uresničita te prednostne naloge na glavnih področjih, na katerih naj bi se odnosi med EU in Alžirijo v prihodnosti okrepili. Nekatere od teh prednostnih nalog se bodo izvajale s tehničnim in finančnim sodelovanjem v okviru finančnega načrtovanja za obdobje 2018–2020.
            
            
            
               I. Politični dialog, upravljanje, pravna država in spodbujanje temeljnih pravic 
            
            
               EU in Alžirija se dogovorita, da bosta namenili posebno pozornost okrepitvi političnega dialoga v vseh oblikah.
            
            
               Alžirija s spremembo ustave 7. februarja 2016 nadaljuje proces konsolidacije temeljnih svoboščin in pravic, pravne države ter demokratičnih institucij in načel, ki vodijo ukrepanje države v njenih odnosih z državljani. Ta proces ustreza dvostranskemu dialogu med Evropsko unijo in Alžirijo v zadnjih 15 letih ter poudarja, da odnos med pogodbenicama temelji na medsebojnem spoštovanju, priznavanju in spoštovanju splošnih vrednot in mednarodnih zavez v zvezi z načelom pravne države in spoštovanjem temeljnih pravic. 
            
            
               V tem okviru se Alžirija in EU dogovorita, da bosta posebno pozornost namenili izvajanju novih določb ustave. V tej zvezi namerava EU podpreti Alžirijo pri njihovem izvajanju, zlasti na področju upravljanja, participativne demokracije, spodbujanja in varstva temeljnih pravic, vključno s pravicami delavcev, krepitve vloge žensk v družbi, decentralizacije, krepitve pravosodnega sistema, vključno s kazenskimi zavodi, in krepitve vloge civilne družbe, vključno z uporabo programov tehnične pomoči. 
            
            
               To sodelovanje bo vključevalo tudi podporo pri posodobitvi in krepitvi zmogljivosti javne uprave, krepitev nadzora javnih financ in davčne uprave, boj proti korupciji ter boj proti begu kapitala, pranju denarja in financiranju terorizma v skladu s priporočili Projektne skupine za finančno ukrepanje (FATF).
            
            
               II. Sodelovanje, vključujoč družbeno-gospodarski razvoj, trgovina in dostop na enotni evropski trg 
            
            
               V sedanjem okviru svetovne gospodarske stagnacije in hudega padca cen nafte imata Alžirija in Evropska unija skupni interes, da urgentno opredelita ukrepe za ekonomsko upravljanje v zasebnem in javnem sektorju, ki omogočajo spodbujanje zasebne pobude, zagon naložb v proizvodnem sektorju ter posodobitev upravljanja financ in poenostavitev javnih izdatkov v javnem sektorju.
            
            
               Pridružitveni sporazum med pogodbenicama zagotavlja okvir za povečanje trgovine in naložb, pogodbenici pa bi ga morali čim bolj izkoristiti, da bi skupaj premagali sedanje neugodne tržne razmere. Evropska unija in Alžirija zato ponovno potrjujeta skupno željo po zagotovitvi optimalne uporabe Pridružitvenega sporazuma, ki je začel veljati leta 2005, ob popolnem spoštovanju Sporazuma in ob prizadevanju za uravnoteženje interesov. Skupna ocena Pridružitvenega sporazuma je del tega procesa. 
            
            
               Glede na nestabilnost cen nafte je alžirska vlada določila diverzifikacijo gospodarstva za nacionalno prednostno nalogo. V ta namen sprejeti reformni ukrepi so priložnost za okrepljeno sodelovanje na področjih, ki ob upoštevanju določb Pridružitvenega sporazuma prispevajo k diverzifikaciji in konkurenčnosti alžirskega gospodarstva, da bi država povečala ponudbo izvoza proizvodov, ki niso nafta, na enotni evropski trg. 
            
            
               Alžirija in EU se zavedata pomena poslovnega ozračja za privabljanje novih vlagateljev, zato se zavezujeta, da bosta v naslednjem programskem obdobju njunega dvostranskega sodelovanja olajšali zasebne gospodarske dejavnosti, si skupaj prizadevali za izboljšanje poslovnega ozračja in podjetniške politike v Alžiriji z namenom spodbujanja razvoja malih in srednjih podjetij (MSP) ter male in srednje industrije (MSI), si prizadevali za razvoj industrijskega in tehnološkega javno-zasebnega partnerstva, tudi s tujino, podpirali izvajanje celostne alžirske strategije zaposlovanja ter okrepili alžirski program dvostranskega in tristranskega socialnega dialoga. Pogodbenici se strinjata, da je treba podpreti alžirski program za krepitev bančnega sistema in njegovega nadzora ter spodbujati razvoj kapitalskih trgov, da bi podprli dostop do financiranja za vsa podjetja, zlasti pa za MSP/MSI ter inovativna podjetja (zagonska podjetja). 
            
            
               EU in Alžirija se zavedata, da so mladi gonilna sila pri vzpostavljanju podjetij in osrednjega pomena pri soočanju z gospodarskimi, družbeni in kulturnimi izzivi, zato se zavezujeta, da bosta okrepili prizadevanja za podporo in usmerjanje njihove energije. Pogodbenici se dogovorita, da bosta predvsem prek programov in strategij EU na področju zaposljivosti, formalnega in neformalnega izobraževanja ali poklicnega usposabljanja spodbujali sodelovanje na tem področju, da bi podprli gospodarski razvoj in raziskave/razvoj v Alžiriji ter izobraževanje (od vrtca do visokošolskega izobraževanja, vključno s poklicnim usposabljanjem) v okviru ciljev trajnostnega razvoja.
            
            
               Alžirija in Evropska unija se zavezujeta, da bosta podpirali razvoj kulturne politike v Alžiriji kot gonilne sile za gospodarski in industrijski razvoj ter pospeševanje izmenjave z evropskimi kulturnimi akterji (na primer v okviru programa Ustvarjalna Evropa). 
            
            
               EU in Alžirija bosta poglobili dialog na področju trgovine v okviru Pridružitvenega sporazuma, da bi podprli uravnoteženo izmenjavo z visoko dodano vrednostjo ter zmanjšali in postopno odpravili omejitve pri trgovini z blagom in storitvami. 
            
            
               V zvezi s tem se bosta pogodbenici odrekli sprejetju vsakega ukrepa, ki bi pomenil trgovinsko oviro, razen če se uporabi na način, ki je skladen z določbami in postopki iz Pridružitvenega sporazuma. Pogodbenici bosta okrepili dialog na področju instrumentov trgovinske zaščite in industrijskega sodelovanja (v okviru evro-sredozemskega industrijskega sodelovanja). 
            
            
               EU in Alžirija se prav tako dogovorita, da bosta v okviru Pridružitvenega sporazuma uvedli dialog o naložbah, da bi pritegnili tuje naložbe (zlasti evropske). EU ponovno izraža svojo zavezo, da bo podpirala pristop Alžirije k STO, zlasti s sklenitvijo dvostranskega sporazuma v tem okviru. 
            
            
               Poleg podpore reformam, ki jih Alžirija postopoma izvaja (zlasti v zvezi z bančnim sistemom, upravo ali približevanjem zakonodaji EU), pogodbenici izjavljata, da sta pripravljeni razmisliti o poglobitvi trgovinskih odnosov v okviru dodatnih pogajanj na področju storitev ali za sklenitev sporazuma o zaščiti naložb, ko bodo izpolnjeni ustrezni pogoji. Pogodbenici se dogovorita, da bi ta proces lahko spremljala organizacija konferenc in dogodkov ob podpori EU, da se privabi morebitne vlagatelje v Alžiriji. 
            
            
               EU se zavezuje k razvoju tesnejšega dialoga o izvajanju novega alžirskega modela gospodarske rasti, ki temelji na krepitvi zasebnih podjetij, pobud in podjetništva, javno-zasebnem partnerstvu, tudi tujem, ter gospodarstvu, temelječem na znanju. Cilj tega modela je konkurenčno, raznoliko, endogeno, vključujoče in privlačno gospodarstvo za tuje naložbe.
            
            
               Da bi spodbudili pojav raznolikega alžirskega gospodarstva, sta EU in Alžirija opredelili tudi druga možna področja sodelovanja prek podpore in izmenjave dobrih praks, informacij in izkušenj glede naslednjega: razvoja podeželja in kmetijstva, ribolova, pomorskega gospodarstva, turizma (zlasti trajnostnega), javnih naročil, statistike, približevanja alžirskih tehničnih predpisov k predpisom EU na področju akreditacij, ocenjevanja skladnosti in nadzora trga, sprejemanja in uporabe panevro-sredozemskih preferencialnih pravil o poreklu. 
            
         
         
            
               EU in Alžirija želita pospešiti sodelovanje Alžirije za uskladitev alžirskih standardov s standardi EU v prednostnih sektorjih, ki jih opredelita pogodbenici, in za nadgradnjo infrastruktur zagotavljanja kakovosti z namenom začetka pogajanj o sporazumu o ugotavljanju skladnosti in prevzemanju industrijskih izdelkov (ACAA). To delo bo alžirskemu gospodarstvu omogočilo boljše vključevanje v regionalne in globalne vrednostne verige. 
            
            
               Poleg tega se pogodbenici dogovorita, da bosta preučili možnosti sodelovanja za razvoj tehnologij na področju informacijske in komunikacijske tehnologije v Alžiriji za podporo ukrepom, ki krepijo konkurenčnost, poslovno ozračje in naložbe, večjo učinkovitost uprave ter boljše upravljanje javnih podjetij in javno-zasebnih partnerstev za razvoj MSP/MSI in inovativnih dejavnosti. 
            
            
               Pogodbenici se dogovorita, da bosta vzpostavili potrebne mehanizme za okrepitev zmogljivosti alžirske carine, zlasti glede sheme pooblaščenega gospodarskega subjekta, ponarejanja in izmenjave informacij, tudi v zvezi s carinsko vrednostjo. 
            
            
               Poleg tega pogodbenici menita, da sodelovanje na področju statistike ostaja pomembno, zlasti v zvezi s približevanjem sistemov nacionalnih računov.
            
            
            
               III. Energetsko partnerstvo, okolje in trajnostni razvoj 
            
            
            
               EU in Alžirija se zavezujeta, da bosta razvijali strateško partnerstvo, ki zagotavlja energetsko varnost v obojestransko korist. Glede energetskih vprašanjih Alžirijo in Evropsko unijo povezuje strateški skupni interes. Alžirija je že dolgo eden najpomembnejših in najzanesljivejših dobaviteljev plina v EU, in to tudi ostaja. EU je po drugi strani najpomembnejša stranka Alžirije. 
            
            
               Ob zavedanju da energija ostaja ena od glavnih gonilnih sil trajnostnega gospodarskega razvoja, EU in Alžirija ponovno potrjujeta skupne strateške interese in se zavezujeta, da bosta na tem področju okrepili svoje partnerstvo v okviru dialoga na visoki ravni, ki sta ga pogodbenici ustanovili za vprašanja trgovine z energijo, spodbujanja energije iz obnovljivih virov in energijske učinkovitosti. V zvezi s tem se pogodbenici zavezujeta, da bosta sodelovali pri izmenjavi informacij o napovedih srednje- in dolgoročne ponudbe in povpraševanja po energiji, vključno z energijo iz obnovljivih virov. EU je poleg tega še vedno pripravljena okrepiti podporo izvajanju alžirskega programa za razvoj energije iz obnovljivih virov in energijske učinkovitosti do leta 2030, da bi v celoti izkoristili znatne možnost Alžirije na tem področju. 
            
            
               Alžirija in EU se dogovorita, da bosta raziskali možne ukrepe za povečanje naložb, krepitev in razvoj elektroenergetskih povezav v Evropi in Sredozemlju ter za usposabljanje in prenos tehnologije, inovacij, strokovnega znanja in znanja iz EU v Alžirijo. 
            
            
               EU in Alžirija se zavedata svoje odgovornosti do prihodnjih generacij, zato se zavezujeta, da bosta združili to partnerstvo na področju energije z okrepljenim sodelovanjem za blažitev podnebnih sprememb in prilagajanje nanje, pri čemer je cilj popolno izvajanje Pariškega sporazuma in načrtovanih, nacionalno določenih prispevkov. Pogodbenici se zavezujeta, da bosta podprli vključevanje podnebnih ukrepov v nacionalne politike, spremljanje, poročanje in preverjanje emisij. 
            
            
               Na področju okolja se pogodbenici zavezujeta, da bosta spodbujali trajnostno upravljanje svojih virov, zlasti vode, dobro upravljanje, vključevanje dobrih okoljskih praks v vse svoje dejavnosti, sistem ocenjevanja učinka in boljši dostop do informacij. Zavezujeta se, da bosta okrepili sodelovanje v okviru izvajanja svojih mednarodnih zavez, zlasti Barcelonske konvencije za varstvo morskega okolja in obalnega območja Sredozemskega morja ter regionalnega sodelovanja na področju sanacije okolja v Sredozemlju.
            
            
            
               IV. Strateški in varnostni dialog 
            
            
               EU in Alžirija se dogovorita, da bosta spodbujali strateški in varnostni dialog za soočanje s skupnimi varnostnimi in razvojnimi izzivi. 
            
            
               Alžirija že več let pomembno prispeva k vzpostavljanju miru, stabilnosti in varnosti v regiji, zlasti v Sahelu, tako da varuje svoje meje in izvaja aktivno diplomacijo kot sosednja država: v Maliju je vodila mednarodno mirovno posredovanje, ki je privedlo do sporazuma za mir in nacionalno spravo, ki ga bo treba izvajati, v Libiji pa je podprla vlado narodnega soglasja. 
            
            
               Alžirija in EU se ob upoštevanju svoje vloge v regionalnem okviru dogovorita, da bosta okrepili dialog za razvoj partnerstva za mir in varnost, tudi v okviru mednarodnih in regionalnih forumov, kot so Združeni narodi, Afriška unija ali obstoječi dialogi med EU in Ligo arabskih držav ter med Evropo in Afriko, zahodnosredozemski dialog, Unija za Sredozemlje, Fundacija Anna Lindh in forumi, kot je svetovni forum za boj proti terorizmu (Global Counter Terrorism Forum). Zavezujeta se tudi, da bosta izkoristili priložnosti za tristransko sodelovanje, ki bi omogočilo oblikovanje skupnih ukrepov za razvoj in gradnjo zmogljivosti za odpornost in odziv na grožnje terorizma in njegovih povezav s čezmejnim organiziranim kriminalom, zlasti nedovoljenim prometom s prepovedanimi drogami. 
            
            
               EU in Alžirija se dogovorita, da bosta vzpostavili tesno posvetovanje o regionalnih in mednarodnih vprašanjih, ki so v skupnem interesu, da bi prispevali k političnemu reševanju kriz ter spodbujanju miru in varnosti v regiji.
            
            
               V skupnih in vztrajnih prizadevanjih za preprečevanje terorizma, vseh oblik radikalizacije, organiziranega kriminala, nedovoljenega prometa s prepovedanimi drogami in trgovine z ljudmi ter celovitega boja proti njim se pogodbenici zavezujeta, da bosta razvili dialog in okrepili sodelovanje, zlasti v okviru globalnega foruma za boj proti terorizmu in organiziranemu čezmejnemu kriminalu. To sodelovanje bo zajemalo tudi obvladovanje kemičnih, bioloških, radioloških in jedrskih tveganj, nadzor nad prenosom konvencionalnega orožja in boj proti nedovoljeni trgovini z orožjem, vključno z lahkim orožjem. 
            
            
               Pogodbenici se dogovorita, da bosta spodbujali izmenjavo izkušenj in strokovnega znanja, zlasti na področju kibernetske kriminalitete, ter krepitev zmogljivosti afriškega mehanizma za policijsko sodelovanje (AFRIPOL), njegovo povezovanje z Europolom in Agencijo EU za usposabljanje na področju preprečevanja, odkrivanja in preiskovanja kaznivih dejanj (CEPOL) in podporo Afriškemu centru za raziskovanje terorizma (CAERT).
            
         
         
            
               EU in Alžirija se dogovorita, da bosta v celoti izvajali upravni dogovor, ki sta ga nedavno podpisali za preprečevanje, pripravljenost in odziv na naravne nesreče, nesreče, ki jih povzroči človek, ter tehnološka in okoljska tveganja, zlasti s spodbujanjem in krepitvijo njihovih zmogljivosti za zgodnje opozarjanje, nadzor, preprečevanje, pripravljenost in upravljanje prek sodelovanja med subjekti, pristojnimi za civilno zaščito. 
            
            
               Pogodbenici se dogovorita, da bosta vzpostavili sodelovanje za krepitev zmogljivosti alžirske carine in služb, ki delujejo na meji.
            
            
            
               V. Človeška razsežnost, migracije in mobilnosti 
            
            
               EU in Alžirija se dogovorita, da bosta vso potrebno pozornost namenili krepitvi človeške razsežnosti v njunih dvostranskih odnosih in soglašata, da so migracije in mobilnost v središču te razsežnosti. Pogodbenici se dogovorita, da bosta sodelovali za spodbujanje kulturnega in medverskega dialoga, ki spoštuje njune raznolikosti in posebnosti, ter za boj proti naraščajočemu ekstremizmu.
            
            
               Ob zavedanju, da je migracijski tok med EU in Alžirijo hkrati priložnost in spodbuda za človeški, kulturni, gospodarski, družbeni in znanstveni razvoj, ter izziv, če ni pod nadzorom, zlasti v aktualnem regionalnem kontekstu, se EU in Alžirija na podlagi celovitega, uravnoteženega in usklajenega pristopa, sprejetega na vrhu v Valletti na temo migracij, dogovorita, da bosta vzdrževali redni dialog na najustreznejši ravni, ki bo zajemal vse teme, povezane z mobilnostjo, migracijami in pravico do azila.
            
            
            
               V tem okviru se EU in Alžirija zavezujeta, da bosta preučili ukrepe, ki bi jih lahko sprejeli, da bi postopno izboljšali pogoje za gibanje njunih državljanov in ponovni sprejem oseb, ki so glede na veljavne postopke brez urejenega statusa, ob popolnem spoštovanju njihovih človekovih pravic.
            
            
               EU in Alžirija nameravata sodelovati tudi na področju upravljanja migracij, pravic delavcev migrantov v skladu z veljavnimi mednarodnimi standardi ter razvoja preventivnih ukrepov, zlasti za ranljive osebe, proti nezakoniti migraciji z obravnavo temeljnih vzrokov za ta pojav v regijah z velikim migracijskim pritiskom. 
            
            
               EU bo podpirala prizadevanja Alžirije pri upravljanju migracijskih tokov. Pogodbenici se tudi zavezujeta k sodelovanju, da bi izboljšali upravljanje zakonite migracije in mobilnosti oseb z okrepitvijo njunega dialoga in sodelovanja na področju konzularnih vprašanj, poenostavitve vizumskih postopkov, nadzora meja, boja proti ponaredbam listin in tihotapljenju migrantov, politike vračanja in trajnostnega ponovnega vključevanja migrantov brez urejenega statusa, ter da bi izboljšali sistem mednarodne zaščite in azila.
            
            
               Pogodbenici se dogovorita, da bosta na ustrezni ravni izvedli izmenjavo vprašanj o ponovnem sprejemu, vzporedno z izmenjavo vprašanj o poenostavitvi vizumskih postopkov, ob upoštevanju obstoja dvostranskih sporazumov z nekaterimi državami članicami EU na teh področjih. 
            
            
               EU bo še naprej zagotavljala popolno zaščito pravic alžirskih državljanov s prebivališčem v EU in bo preučila ukrepe za nadaljnje povečanje njihove vloge in prispevka k razvoju Alžirije.
                     
            
            
               Pogodbenici se dogovorita, da bosta dodatno okrepili sodelovanje v okviru dialoga Afrika-EU, vključno na tristranski osnovi, o vseh področjih, povezanih z migracijami in mobilnostjo, ki si ju EU in Alžirija želita razviti.
                     
                     
                     
                     
            
            
               V okviru vrha v Valletti na temo migracij so bili ustanovljeni nujni skrbniški sklad Evropske unije za Afriko, ki je v enem delu namenjen Severni Afriki, in druge pobude, kot je evropski načrt za zunanje naložbe, ki bi lahko prispevali k uresničitvi projektov, o katerih sta se pogodbenici dogovorili na področju migracij in mobilnosti.
            
            
            
               **
            
            
               *  *  *
            
            
               **